
Важността на Словото
 
 
2 Коринтяни 4:13 А като имаме доверие в Бога - същия дух на вяра и същата вяра, за която Писанието казва: „Повярвах, затова и говорих“, то и ние, понеже вярваме, затова и говорим. 
 
Римляни 10:10 Защото вярваме със сърцата си и това води до нашето оправдание, и изповядваме с устните си и това води до нашето спасение (изцеление, освобождение, протекция, благоденствие, съвършенна цялост и пълна победа).
 
Римляни 3:27 И тъй, има ли още с какво да се хвалим, след като сме оправдани от Бога? Няма за какво. Чрез какъв закон? Чрез закона на делата ли? Не, но чрез закона на вярата. Защото вярваме, че човек става праведен чрез вярата, а не чрез делата, които е извършил, за да се подчини на закона.
 
Римляни 8:1-2 И тъй, сега няма никакво осъждане за онези, които принадлежат на Исус Христос и живеят не според плътта, а според Духа, защото законът на Духа, който дава живот чрез Исус Христос, ме освободи от закона на греха и смъртта.
 
Тези и много други подобни Писания свързват вярата и изговарянето на Словото, както и описват закона на вярата и закона на Духа.
 
 
Уникалността на законите
 
Вярата действа по закони определени от Бога - законите на Духа. Както в естествения свят има закони, така и в духовния ги има. Не закони в смисъл: „Няма да правиш това или онова“, а закони в смисъл: „Това работи по следния начин.“ Това им е хубавото на законите, че те винаги работят. Като пуснем нещо от високо, което е по-тежко от въздуха, то винаги пада надолу - никога няма да отиде нагоре. Законът позволява да бъдем 100% сигурни, че като направим каквото трябва, ще получим резултата, който трябва. Без изключения, без оправдания, без извинения. Законът работи винаги!!!
 
Преди 200 години можеше ли да се построи самолет? Можеше, ако хората тогава познаваха физическите закони, които биха им позволили да накарат тази тежка машина да се издигне във въздуха. Понеже тя е много по-тежка от въздуха, как да я накараме да литне - това е въпросът? Ами, има си закон за подемната сила, според който, ако сложим двигател и той е с определена мощност, сложим колела да засили машината и й сложим криле да й помагат да се носи с определена скорост - тя ще лети. Минималната скорост да може да излети самолета е 350 км.ч. Какво ще стане ако в него сложат мотор, който може да вдига само до 340? Ами, никога няма да излети, ще бъде супер бърза кола, понеже физичният закон необходим за да литне е скорост минимум 350 км.ч. 
 
Тези закони си ги е имало винаги, но хората не винаги са ги познавали. 
 
По същият начин и с вярата - законите на вярата - законите на Духа винаги ги е имало, от Битие 1:1, но ние трябва да ги познаем.  Затова много вярващи не получават това, за което се молят, понеже не действат според законите на вярата. Яков каза: „Искате, но не получавате, понеже неправилно искате“. Колко по-ясно от това? Неправилно искате? Неправилна технология, неправилна молитва, неправилни мотиви и т.н.
 
 
Законът на вярата
 
Един от главните закони на Духа е законът на Вярата (т.е. това, което вярваш, това се случва). Това, което задвижва този закон на вярата е законът на любовта, понеже вярата работи чрез любов. Един от главните елементи на закона на вярата пък е говоренето (това, което говорим с вяра, продиктувано от нашата любов към Бога и хората, това се случва).
 
Битие 1 - Святият Дух се движеше над водите, земята беше пуста и неустроена и нищо не се случи, докато Бог не каза, изпълнен с вяра, поради любовта Си към света: „Да бъде светлина!“
 
Толкова са важни думите ни, които са казани във вяра и чрез любов и са по Словото на Бога:
 
Притчи 4:20-24 Сине мой, внимавай в Словото, приклони ухото си (вниманието си) към него. Да не се отдалечава от очите ти (фокуса си). Пази го дълбоко в сърцето си (любовта си), защото то е живот за тези, които го намират и здраве за цялото им тяло. Повече от всичко друго, което пазиш, пази сърцето си, защото от него са изворите на живота. Отмахни от себе си лъжливи уста (които не са по Словото, което е Истина) и отдалечи от себе си развратени устни (изкривявания на Словото).
 
Марк 11:22-24 А Исус им отговори: Имайте вяра в Бога! Истина ви казвам: Който каже на тази планина: Вдигни се и се хвърли в морето, и не се усъмни в сърцето си, а повярва, че онова, което казва, се сбъдва – ще му стане. Затова ви казвам: Всичко, каквото поискате в молитва, вярвайте, че сте го получили, и ще ви се сбъдне.
 
Матей 12:36-37 И ви казвам, че за всяка празна дума (не по Словото, мрънкане, оплакване, критикуване, клюкарстване), която кажат човеците, ще отговарят в деня на съда. Защото от думите си ще се оправдаеш и от думите си ще се осъдиш.
 
Лука 6:45 Добрият човек от доброто съкровище на сърцето си изнася доброто; а злият човек от злото си съкровище изнася злото; защото от онова, което препълва сърцето му, говори устата му.
 
Евреи 3:1 Затова, святи братя, участници в небесното призвание, помислете за Апостола и Първосвещеника на нашата изповед, Исус.
 
Притчи 12:18 Намират се такива, чието несмислено говорене (не по Словото, празно, глупаво) пронизва като меч, а езикът на мъдрите докарва здраве.
 
След като изпробва всички останали методи и похаби целия си доход и спестявания по лекари, на жената с кръвотечението й стана по-зле отколкото беше преди. Накрая тя си каза: „Ако само се докосна до Исус, ще оздравея“. Гръцката дума е лего и означава: каза си и продължаваше да си казва. Както легото е съставено от много части и слагаме едната върху другата и градим, така вярата се гради като говорим постоянно Словото - това е законът на Духа.
 
 
Злоупотреба със закона на вярата
 
Нека го видим в обратния вариант: Числа 14:2-3; 26-33
 
И всички израилтяни роптаеха (не просто изроптаха еднократно) против Моисей и Аарон (Интересно как никога не е проблем, като сме ядосани, обидени, наранени, да говорим и говорим и говорим негативно, да псуваме, да обиждаме, да нареждаме, да се ядосваме и да не спираме - толкова лесно ни се леят думите, а като трябва да говорим Божието Слово, за да оздравеем, за да се спаси домът ни, или да благоденстваме по някакъв начин и да имаме победа, казваме: „Ами, аз се помолих вече веднъж, колко пъти да го казвам това Слово?“ Ами, колкото трябва, 100 пъти, 300 пъти, 1200 пъти, 50 000 пъти, 4 милиона пъти… Като се ядосваме, как можем цял ден, или цяла седмица или цял месец или цяла година като се сетим за човека който ни е ядосал и да ръсим само глупости - празни думи, несмислено говорене, а пък със Словото – „Аааааа, много трудно“); и цялото общество им каза: Да бяхме измрели в Египетската земя! Или в тази пустиня да бяхме измрели! И защо ни води Господ в тази земя да паднем от меч и жените ни и децата ни да бъдат разграбени (понякога, в празните си думи, в гнева си, в яда си, ние пророкуваме и на децата си, как нищо не става от тях, как няма да успеят, как какво ли не. Ти като искаш измирай си в пустинята, ама защо намесваш и жена си и децата си?)
 
Господ говорѝ на Моисей и Аарон: Докога ще търпя това нечестиво общество (Това беше Неговият народ, не света), което роптае против Мене? Чух роптанията на израилтяните, с които роптаят против Мене. Кажи им: Заклевам се в живота Си, казва Господ, ще направя на вас така, както ВИЕ говорихте в ушите Ми (Сещам се за: „Онова, което вие вържете на земята, ще бъде вързано и на Небето; това, което вие развържете на земята ще бъде развързано и на Небето); труповете ви ще паднат в тази пустиня; и от преброените между вас, колкото сте на брой от двадесет години и нагоре, които сте роптали против Мене, нито един няма да влезе в земята, за която се клех да ви заселя в нея, освен Халев, Ефониевия син, и Исус, Навиновия син. Но децата ви, за които казахте, че ще бъдат разграбени, тях ще въведа (Това е милостта на Бога, понеже самите деца не са изговорили тези думи на смърт); и те ще познаят земята, която вие презряхте. А вашите трупове ще паднат в тази пустиня. И децата ви ще скитат по пустинята четиридесет години и ще теглят поради вашите беззакония (Все пак имаше последствия, така че нашите думи влияят на целия ни дом), докато бъдат изпоядени труповете ви в пустинята.
 
Библията казва: живот и смърт има в силата на езика и всеки жъне онова, което е посял със собствения си език.
 
 
 
Бог да ви благослови!

